Fortune นิตยสารอายุเกือบ 100 ปี ที่ตอนนี้ เจ้าของคือคนไทย
ในวงการธุรกิจ ถ้าอยากรู้ข้อมูลบริษัทที่มีรายได้มากสุดในโลก หลายคนก็จะไปดูการจัดอันดับ โดยนิตยสาร “Fortune”  เคยสงสัยกันไหมว่า ทำไม Fortune ถึงเป็นแหล่งอ้างอิงอันดับรายได้บริษัท แล้วปัจจุบัน ใครเป็นเจ้าของนิตยสารเล่มนี้ ? ลงทุนแมนจะเล่าให้ฟัง
21 เม.ย. 2564

Fortune นิตยสารอายุเกือบ 100 ปี ที่ตอนนี้ เจ้าของคือคนไทย /โดย ลงทุนแมน
ในวงการธุรกิจ ถ้าอยากรู้ข้อมูลบริษัทที่มีรายได้มากสุดในโลก
หลายคนก็จะไปดูการจัดอันดับ โดยนิตยสาร “Fortune”
เคยสงสัยกันไหมว่า ทำไม Fortune ถึงเป็นแหล่งอ้างอิงอันดับรายได้บริษัท
แล้วปัจจุบัน ใครเป็นเจ้าของนิตยสารเล่มนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
Fortune เป็นนิตยสารธุรกิจ เศรษฐกิจ และการเงิน
วางขายครั้งแรกในประเทศสหรัฐอเมริกา เมื่อปี 1929 หรือ 92 ปีที่แล้ว
ในช่วงเวลาดังกล่าว สหรัฐอเมริกา ได้เผชิญกับภาวะเศรษฐกิจตกต่ำครั้งรุนแรง หรือที่เรารู้จักกันในชื่อ “Great Depression”
ด้วยเหตุนี้ คุณ Henry Luce ซึ่งเป็นเจ้าของนิตยสารข่าวรายสัปดาห์ชื่อดังอย่าง นิตยสาร Time
จึงต้องการตีพิมพ์นิตยสารเล่มใหม่ เพื่ออธิบายถึงสถานการณ์เศรษฐกิจและธุรกิจโดยเฉพาะ
และนี่ก็คือจุดเริ่มต้นของนิตยสาร Fortune
ข้อแตกต่างระหว่าง Fortune กับนิตยสารอื่นในสมัยนั้น
คือ การเขียนบทความยาว ที่วิเคราะห์ประเด็นธุรกิจต่าง ๆ ในเชิงลึก
ทำให้แม้บริษัทตั้งราคาขายนิตยสารไว้ที่เล่มละ 1 ดอลลาร์สหรัฐ ซึ่งถือว่าค่อนข้างแพงในเวลานั้น
แต่ผู้บริโภคก็เชื่อมั่นว่า มันคุ้มค่ากับเนื้อหาพิเศษที่อยู่ภายในเล่ม
ทำให้มีคนจองซื้อ Fortune ฉบับเปิดตัวถึง 30,000 เล่ม และได้รับความนิยมจากผู้อ่านอย่างต่อเนื่อง
โดยในปี 1937 นิตยสารทำยอดขายได้สูงกว่า 460,000 เล่ม
ต่อมาในปี 1955 กองบรรณาธิการของ Fortune พบเรื่องน่าประหลาดใจว่า 
ที่ผ่านมา ยังไม่มีสื่อสำนักไหน รายงานข้อมูลเปรียบเทียบรายได้ของบริษัทต่าง ๆ ไว้เลย
และมองเห็นว่าข้อมูลลักษณะนั้น น่าจะเป็นประโยชน์ต่อภาคธุรกิจ ที่สามารถทำความรู้จักกับบริษัทอื่น ๆ เพื่อหาโอกาสขยายตลาดได้ และส่งผลให้เศรษฐกิจของสหรัฐอเมริกา เติบโตอย่างแข็งแกร่งยิ่งขึ้น
นับตั้งแต่นั้นมา นิตยสาร Fortune จึงได้จัดอันดับบริษัทที่มีรายได้มากสุด 500 อันดับแรก
หรือที่เรียกว่า “Fortune 500”
โดยตอนแรก พวกเขาทำการจัดอันดับแค่บริษัทในสหรัฐอเมริกาเท่านั้น
จนกระทั่งในปี 1995 ทาง Fortune ก็ขยายฐานข้อมูลให้ครอบคลุมบริษัทจากทั่วโลก เพื่อให้สอดคล้องกับสถานการณ์ธุรกิจ ที่เกิดการค้าขายกันระหว่างประเทศมากขึ้น
ในปัจจุบัน จากการจัดอันดับ Fortune Global 500 ทำให้เราเห็นว่า
บริษัทที่มีรายได้มากสุด 500 อันดับแรกของโลกนั้น มีรายได้รวมกันประมาณ 1,050 ล้านล้านบาท 
ซึ่งคิดเป็น 1.5 เท่า ของ GDP สหรัฐอเมริกา
โดยบริษัทที่มีรายได้สูงสุด 5 อันดับแรกของโลก ประจำปี 2020 ได้แก่
อันดับที่ 1 
Walmart บริษัทห้างค้าปลีก จากประเทศสหรัฐอเมริกา 
รายได้ 16.5 ล้านล้านบาท
อันดับที่ 2
Sinopec Group บริษัทน้ำมัน จากประเทศจีน
รายได้ 12.8 ล้านล้านบาท
อันดับที่ 3
State Grid บริษัทพลังงานไฟฟ้า จากประเทศจีน
รายได้ 12.1 ล้านล้านบาท
อันดับที่ 4
China National Petroleum บริษัทน้ำมัน จากประเทศจีน
รายได้ 11.9 ล้านล้านบาท
อันดับที่ 5
Royal Dutch Shell บริษัทน้ำมัน จากประเทศเนเธอร์แลนด์
รายได้ 11.1 ล้านล้านบาท
ทั้งนี้ บริษัทจากประเทศไทยเพียงรายเดียว ที่อยู่ใน Fortune Global 500
ก็คือ ปตท. ซึ่งมีรายได้อยู่ที่ 2.2 ล้านล้านบาท เป็นอันดับที่ 140 ของโลก
แล้วปัจจุบัน ใครเป็นเจ้าของนิตยสาร Fortune ?
ที่ผ่านมา นิตยสาร Fortune เป็นแบรนด์ภายใต้การบริหารของบริษัท Time Inc. ที่ก่อตั้งโดยคุณ Henry Luce มาโดยตลอด
แต่ในเดือนพฤศจิกายน ปี 2017 
บริษัทสื่อสัญชาติอเมริกัน ชื่อว่า Meredith Corporation ได้เข้าซื้อกิจการของ Time Inc.
และด้วยพฤติกรรมผู้บริโภคที่เปลี่ยนไปอ่านสื่อบนอินเทอร์เน็ตมากขึ้น
ส่งผลให้ยอดขายของสื่อแบบดั้งเดิมอย่าง นิตยสาร ปรับตัวลดลง
Fortune ต้องปรับตัวมาทำนิตยสารออนไลน์ เพื่อหารายได้จากช่องทาง Subscription
จุดเปลี่ยนสำคัญเกิดขึ้นอีกครั้ง เมื่อเดือนพฤศจิกายน ปี 2018
บริษัท Meredith จึงตัดสินใจประกาศขายธุรกิจนิตยสาร Fortune
และผู้ที่เข้ามาซื้อกิจการต่อ ก็คือ..
คุณชัชวาลย์ เจียรวนนท์
ซึ่งเป็นหลานชายของคุณธนินท์ เจียรวนนท์ เจ้าของอาณาจักรเครือซีพีนั่นเอง
โดยคุณชัชวาลย์ ได้ซื้อนิตยสาร Fortune ไปด้วยเงินมูลค่าราว 5,000 ล้านบาท 
ซึ่งเป็นการลงทุนในนามส่วนตัว ไม่เกี่ยวข้องกับเครือซีพีแต่อย่างใด
นิตยสารชื่อดังของวงการธุรกิจของโลก ที่มีคนติดตามอ่านกันทั่วโลก มานานเกือบร้อยปี
ก็ไม่น่าเชื่อว่า มาถึงวันนี้ จะมีเจ้าของ เป็นคนไทย นั่นเอง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ 
แล้วอาจพบว่าสังคมนี้เหมาะกับคนเช่นคุณ 
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-